b'\n_START_ARTICLE_\nPaul Langevin\n_START_SECTION_\n\xc5\xbdivljenje in delo\n_START_PARAGRAPH_\nLangevin je med letoma 1888 in 1892 \xc5\xa1tudiral na \xc3\x89cole de Physique et Chimie in med letoma 1893 in 1896 na \xc3\x89cole Normale Sup\xc3\xa9rieure. Raziskoval je v Cavendishevem laboratoriju v Cambridgeu pri Josephu Johnu Thomsonu. Doktoriral je leta 1902 pri Marie Sklodowski-Curiejevi. Curiejeva je imela po smrti svojega mo\xc5\xbea Pierra Curieja razmerje z njim, kar je v tisku izzvalo \xc5\xa1kandal._NEWLINE_Leta 1911 je sodeloval na 1. Solvayevem kongresu naravoslovcev v Bruslju. Langevin je v Franciji zelo raz\xc5\xa1irjal Einsteinovo teorijo relativnosti in je bil njen velik zagovornik._NEWLINE_Za njegove znanstvene dose\xc5\xbeke mu je Kraljeva dru\xc5\xbeba iz Londona leta 1940 podelila Copleyjevo medaljo.'